หุ้นพลังงานพุ่งนำ ตลาดหุ้นยุโรปปิดบวก
ตลาดหุ้นยุโรปปิดพุ่งขึ้นเมื่อคืนนี้ (23 ธ.ค.) โดยดัชนี Stoxx Europe 600 ทะยานขึ้นแตะระดับสูงสุดในรอบ 2 สัปดาห์ เนื่องจากนักลงทุนเข้าซื้อหุ้นกลุ่มพลังงานและเหมืองแร่อย่างคึกคัก หลังจากราคาน้ำมันดิบดีดตัวขึ้น
24 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 2.7% ปิด (23 ธ.ค.) ที่ 366.39 จุด, ดัชนี CAC-40 ตลาดหุ้นฝรั่งเศสปิดที่ 4,674.53 จุด เพิ่มขึ้น 106.93 จุด, +2.34%, ดัชนี DAX ตลาดหุ้นเยอรมันปิดที่ 10,727.64 จุด เพิ่มขึ้น 238.89 จุด, +2.28% และดัชนี FTSE 100 ตลาดหุ้นลอนดอนปิดที่ 6,240.98 จุด เพิ่มขึ้น 157.88 จุด, +2.60%
หุ้นกลุ่มพลังงานและกลุ่มเหมืองแร่พุ่งขึ้นขานรับราคาน้ำมันดิบในตลาดโลกที่ฟื้นตัวขึ้น หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงมากเกินคาดในสัปดาห์ที่แล้ว ทั้งนี้ หุ้นทุลโลว์ ออยล์ พุ่งขึ้น 10% ขณะที่หุ้นแองโกล อเมริกัน และหุ้นเกล็นคอร์ ต่างก็ปรับตัวขึ้นกว่า 2% ส่วนหุ้นอาร์เซลอร์มิททัล พุ่งขึ้น 11% หลังจากมีรายงานว่า รัฐบาลสหรัฐเตรียมขึ้นภาษีนำเข้าเหล็กจากจีน และหุ้นอาดิดาส ปรับขึ้น 2.4% หลังจากไนกี้ซึ่งเป็นบริษัทคู่แข่งได้เปิดเผยผลประกอบการรายไตรมาสที่ดีเกินคาด
นอกจากนี้ ตลาดหุ้นยุโรปยังได้รับแรงหนุนจากข้อมูลเศรษฐกิจที่แข็งแกร่งของสหรัฐ โดยกระทรวงพาณิชย์สหรัฐรายงานว่า ยอดขายบ้านใหม่เพิ่มขึ้น 4.3% ในเดือนพ.ย. เมื่อเทียบรายเดือน สู่ระดับ 490,000 ยูนิต ส่วนในช่วง 11 เดือนแรกของปีนี้ ยอดขายบ้านใหม่พุ่งขึ้น 14.5% บ่งชี้ว่ายอดขายบ้านมีแนวโน้มทำสถิติพุ่งขึ้นแข็งแกร่งในปีนี้
ขณะที่ผลสำรวจของมหาวิทยาลัยมิชิแกนระบุว่า ดัชนีความเชื่อมั่นขั้นสุดท้ายของผู้บริโภคสหรัฐดีดตัวขึ้นในเดือนธ.ค. แตะระดับ 92.6 ซึ่งเป็นระดับสูงสุดในรอบ 5 เดือนและเป็นการปรับตัวขึ้นติดต่อกันเป็นเดือนที่ 3